tartuNLP/wikipedia-smugri-20251201 huggingface dataset:
Jimmy Greaves

James Peter 'Jimmy' Greaves (20. helmikuuta 1940 Lontoo, Englanti – 19. syyskuuta 2021) oli englantilainen jalkapalloilija, pelipaikaltaan hyökkääjä.
Greaves aloitti uransa Chelseassa vuonna 1957. Neljän Chelsea-kauden aikana Greaves voitti maalikuninkuuden kahdesti (vuosina 1959 ja 1961), ja hänen kaudella 1960-61 tekemänsä 41 liigamaalia on edelleen seuran ennätys. Vuonna 1960 Greavesista tuli Englannin jalkapallohistorian nuorin sadan maalin tekijä – ollen 20 vuoden ja 290 vuorokauden ikäinen.
Vuonna 1961 Greaves piipahti pelaamassa 12 ottelua Italian Serie A:ssa AC Milanin joukkueessa, ennen kuin siirtyi Tottenhamiin 99 999 punnalla. Tottenhamissa Greaves pelasi vuosien 1961 ja 1970 välillä tehden 321 ottelussa 220 maalia. Maalikuninkuuden hän voitti kuudesti – 1959, 1961, 1963, 1964, 1965 ja 1969. Greaves oli myös mukana voittamassa kahta FA Cup -mestaruutta (1962 &amp; 1967). Cup-voittajien Cupin Tottenham voitti vuonna 1963, kun loppuottelussa kaatui Atlético Madrid numeroin 5-1. Greaves teki ottelussa kaksi maalia.
Uransa Greaves lopetti West Hamissa vuonna 1971.
Englannin maajoukkuetta Greaves edusti uransa aikana 57 ottelussa ja teki niissä 44 maalia. Greaves on vielä vuonna 2018 Englannin maajoukkueen kautta aikojen neljänneksi paras maalintekijä Wayne Rooneyn, Bobby Charltonin ja Gary Linekerin jälkeen. Greavesin nimissä on Englannin maajoukkueen hattutemppuennätys – kuusi. Hän oli myös voittamassa maailmanmestaruutta Englannin kotikisoissa vuonna 1966. Sitä ennen hän oli edustanut maataan jo vuoden 1962 MM-kisoissa.
Sin After Sin

Sin After Sin on brittiläisen metallimusiikkiyhtyeen Judas Priestin kolmas albumi. Levy julkaistiin vuonna 1977. Levyllä yhtye haki tuottajana toimineen Roger Gloverin avustuksella kaupallisempaa soundia. Rumpuja soittaa albumilla sessio-muusikkona Simon Phillips. Albumi on ensimmäinen, jonka Judas Priest levytti CBS-yhtiölle. Thrash metal -yhtye Slayer on levyttänyt lainakappaleen albumin kappaleesta "Dissident Aggressor". 
Kappaleet.
Vuoden 2001 remasteroidun version bonuskappaleet:
Portugalinvesikoira

Portugalinvesikoira () on portugalilainen koirarotu, joka kuuluu FCI:n roturyhmään 8. Se oli vuonna 2019 kotimaassaan kuudenneksi suosituin portugalilainen rotu.
Ulkonäkö.
Portugalinvesikoira on keskikokoinen, lyhytrunkoinen, lihaksikas ja roteva. Karvapeite voi olla joko kihara tai laineikas. Sallitut väritykset ovat ruskea, musta ja valkoinen. Kahdella ensin mainitulla valkoiset merkit hyväksytään kuonossa, niskassa, rintakehässä, vatsassa, raajojen alaosissa ja hännänpäässä. Urosten säkäkorkeus vaihtelee 50–57 cm välillä (ihanne 54 cm) ja paino 19–25 kg välillä, kun taas nartuilla vastaavat mitat ovat 43–52 cm (ihanne 46 cm) ja 16–22 kg. 
Luonne ja käyttäytyminen.
Rotumääritelmän mukaan portugalinvesikoiran perusluonne on oppivainen, älykäs, rasitusta kestävä ja rohkea ja avoin. Tarkkaavainen ja läpitunkeva katse ja erinomainen näkö- ja hajuaisti ovat myös tyypillisiä piirteitä rodulle. Joillakin yksilöillä voi esiintyä vartiointiviettiä jäänteenä kalastajien veneiden vartiointitehtävistä. Luonteeltaan portugalinvesikoirat ovat kuitenkin harvinaisen iloisia. Aktiivisuutensa ansiosta jaksavat lenkkeillä ja harrastaa. Portugeesit osavat innostuessaan hyppiä korkealle. Portugeesi myös kiintyy syvästi omistajaansa ja antaa rakkaudellista seuraansa säästelemättä.
Alkuperä.
Portugalinvesikoira on vanha rotu ja se on luultavasti samaa alkuperää kuin espanjanvesikoira, irlanninvesispanieli ja villakoira. Ennen rotu oli suurena apuna kalastajille, koska se kuljetti verkkoja ja vartioi veneitä. Sitä käytettiin myös kuljettamaan viestejä sekä tavaraa veneiden ja rannan välillä. Ensimmäinen portugeesi saapui Suomeen vuonna 1989 ja ensimmäinen pentue saatettiin maailmaan vuonna 1990.
Hoito.
Portugalinvesikoiran turkki ajellaan tyypillisesti takaosasta ja kuonosta lyhyeksi (ns. leijonaleikkaus). Tällaisesta leikkauksesta oli hyötyä koiran alkuperäisessä käyttötarkoituksessa, koska se piti koiran tärkeät elimet kuten sydämen lämpimänä, mutta takajalat vapaina uimista varten. Takaa ajeltu koira oli myös kevyempi nostaa veneeseen. Tällainen leikkaus on yleensä vain näyttelyissä käyvillä koirilla. Kotikoirat ovat usein ajeltu aivan lyhyeen turkkiin, joka on huomattavasti helppohoitoisempi. Portugalinvesikoiralla ei ole pohjavillaa.
Harrastukset.
Portugeesi on monipuolinen harrastuskoira, sen kanssa voi harrastaa lähes mitä vain: verijälkeä, tottelevaisuutta (TOKO), agilitya (AGI), vesipelastusta (VEPE) ja koiratanssia. Portugalinvesikoira sai hiljattain jälleen myös PK-oikeudet. Moni käyttää portugalinvesikoiraa myös metsästyksessä ja linnustuksessa. Portugalinvesikoira on oivallinen seurakoira.
Mega Man 4

Mega Man 4 on Capcomin Nintendo Entertainment Systemille vuonna julkaisema tasohyppelypeli, joka jatkaa klassista "Mega Man" -sarjaa.
Pelaaminen.
Uutena ominaisuutena pelissä on Mega Busterin energia-ammuksen lataaminen tehokkaaksi plasma-ammukseksi, joka tekee täyteen ladattuna kolminkertaisen vahingon tavalliseen panokseen verrattuna. Lataamista käytetään myös myöhemmissä peleissä.
Tarina.
Tohtori Wilyn oletetaan olevan kuollut hänen kärsittyään musertavan tappion "Mega Man 3":n lopussa. Vuoden kestäneen rauhan jälkeen uusi tiedemies astuu Wilyn tilalle. Tämä uusi tiedemies, tohtori Cossack, väittää olevansa vihoissaan Mega Manille ja sen luojalle sen johdosta, että nämä aina jättävät hänen omat robottiluomuksensa varjoonsa. Tietenkin todellisuudessa tohtori Cossackin tytär Kalinka on yhä liiankin elossa olevan tohtorin Wilyn panttivankina ja tohtori Cossack joutuu pakosta yrittämään Mega Manin tuhoamista jotta voisi saada tyttärensä turvaan. Tohtori Cossackin onneksi Proto Man vapauttaa Kalinkan varsin pian. Tämä on onnekasta sikäli ettei tiedemiehellä ollut mahdollisuuksia vastustaa Mega Manin mahtia.
Meteora (albumi)

Meteora on yhdysvaltalaisen rock-yhtyeen Linkin Parkin toinen studioalbumi. Se nimettiin Meteoran luostarialueen mukaan. Albumi julkaistiin 25. maaliskuuta 2003. Ensimmäisellä listaviikollaan sitä myytiin 810 000 kappaletta pelkästään Yhdysvalloissa. Kaiken kaikkiaan albumia on myyty yhtyeen kotimaassa noin kuusi miljoonaa kappaletta. Maailmanlaajuisesti albumia on myyty yli kymmenen miljoonaa kappaletta. Suomessa levy on ylittänyt kultalevyyn oikeuttavan myyntimäärän (16 000 kpl).
Albumin suurimmiksi hiteiksi nousivat "Numb", "Somewhere I Belong" ja "Breaking the Habit". Näiden lisäksi singleinä julkaistiin myös kappaleet "Faint", "From the Inside" ja "Lying from You".
Albumista julkaistiin 24. maaliskuuta 2023 uusi painos, joka sisältää albumin alkuperäisten kappaleiden lisäksi demoja, sekä aiemmin julkaisemattoman ”Lost”-nimisen kappaleen.
Interkosmos

Interkosmos oli Neuvostoliiton sosialistisille maille rakentama avaruusohjelma, joka tunnetaan kosmonauttilennoista. Siihen kuului myös tieteellisiä miehittämättömiä avaruuslentoja.
Sosialististen maiden lisäksi Interkosmokseen osallistuivat Syyria, Ranska ja Intia. 
Interkosmos-satelliitit.
Intekosmos-satelliitit olivat neuvostoliittolaisia satelliitteja, joihin muut SEV-maat osallistuivat. Osassa niistä satelliittien tieteelliset laitteet tulivat kokonaisuudessaan esim. Tšekkoslovakiasta. 
Satelliitit
Suomi ja Interkosmos.
Neuvostoliitto esitti 1980-luvun alussa Suomelle ehdotuksen Interkosmos-ohjelmaan osallistumisesta. Virallista tarjousta ei tehty, mutta epävirallisia ehdotuksia tehtiin vuodesta 1981 alkaen useita, muun muassa ministeri Kalevi Sorsalle ja tieteen keskustoimikunnan puheenjohtaja Kai Otto Donnerille heidän vieraillessaan Moskovan lähellä sijaitsevassa Tähtikaupungissa. Myös kosmonautti Vitali Sevastjanov nosti asian esille vieraillessaan Suomi-Neuvostoliitto-Seuran kokouksessa, minkä jälkeen seura pyysi valtioneuvostoa toimimaan asian hyväksi. Suomi torjui kaikki tarjoukset, sillä maan poliittinen johto pelkäsi niihin suostumisen rinnastavan Suomen itäblokin maihin ja vahingoittavan sen kansainvälistä kuvaa puolueettomana maana. Ulkoministeriön kielteisen vastauksen laati ulkoasiainneuvos Markus Lyra. Lisäksi Suomen tiedepiireissä pelättiin, että kaikki avaruustutkimukseen tarkoitettu rahoitus keskitettäisiin kosmonautin koulutukseen, joka olisi pelkkä julkisuustempaus ilman tieteellistä arvoa. Suomalaiset tieteilijät perustivat vuonna 1984 jopa salaisen työryhmän pohtimaan, miten hankkeelta voitaisiin välttyä. Ryhmään kuuluivat ainakin professorit Martti Tiuri, Risto Pellinen ja Pekka Jauho.
Vaikka Suomi ei vakavasti harkinnut ohjelmaan osallistumista, mahdollista avaruuslentäjäksi koulutettavaa kuitenkin alustavasti etsittiin ilmavoimien MiG-hävittäjälentäjien joukosta. Yksi ehdotetuista oli koelentäjä Jyrki Laukkanen. Ehdotus välitettiin ilmavoimien koelentueelle, mutta kukaan koelentäjistä ei ollut kiinnostunut lähtemään Neuvostoliittoon kolmen vuoden kosmonauttikoulutukseen, ja he ilmoittivat, ettei osallistumisesta olisi ilmavoimille tai koelentämiselle hyötyä.
Rakesh Sharma

Rakesh Sharma (s. 13. tammikuuta 1949 Patiala, Punjab, Intia) on lentäjä ja Intian ensimmäinen avaruuslentäjä.
Sharma on Intian ilmavoimien lentäjä. Hänet valittiin 20. syyskuuta 1982 Intian avaruusjärjestön haussa kosmonauttikoulutukseen, jonka hän sai Tähtikaupungissa Moskovan lähellä. 3. huhtikuuta 1984 hän lensi Sojuz T-11 -avaruusaluksella avaruuteen palaten Sojuz T-10 -aluksella 22. huhtikuuta 1984. Lento kesti vajaat kahdeksan vuorokautta.
Vuonna 1987 hän jätti aktiivipalveluksen. Hän toimi useita vuosia Hindustan Aeronautics -yhtiön koelentäjänä. Vuonna 2001 hän siirtyi eläkkeelle. 
Sharma on naimisissa ja perheessä on kaksi lasta.
Carrie (vuoden 1976 elokuva)

Carrie (esitetty myös nimellä Kiusaajat) on Brian De Palman ohjaama kauhuelokuva vuodelta 1976. Se perustuu kirjailija Stephen Kingin samannimiseen esikoisteokseen. Valmistuttuaan "Carrie" oli Yhdysvalloissa erittäin suosittu nuorison keskuudessa.
Suomessa elokuva sai ensi-iltansa vasta vuonna 1991, 15 vuotta valmistumisensa jälkeen. Siihen asti elokuvasensuuri kielsi sen ”raaistavana”.
Lokakuussa 2013 tuli ensi-iltaan elokuvasta tehty uusintafilmatisointi.
Juoni.
Elokuva kertoo nuoresta Carriesta. Hänen äitinsä on ankara uskovainen, ja hän itse on kiusattu hylkiö koulussaan. Tilanne alkaa riistäytyä käsistä, kun hänellä alkavat kuukautiset; muut tytöt pilkkaavat häntä, koska heille ne ovat maailman luonnollisin asia. Carrie joutuu kotonaankin vainon kohteeksi, hänen äitinsä kun on sitä mieltä, että jos tytär olisi pysynyt viattomana, eivät kuukautiset eli naisen syntisyyden merkki olisi koskaan alkaneet. Tytön elämä muuttuu silkaksi helvetiksi.
Pian Carrie huomaa omaavansa psykokineettisiä kykyjä, jotka aktivoituvat hänen suuttuessaan. Koulutoverit päättävät järjestää hänelle raakamaisen ”opetuksen” eli Carrie valitaan juhlien kuningattareksi – joka saa juuri huippuhetkellä astiallisen sianverta päälleen. Muiden tyttöjen aloittaessa inhottavan pilkkanaurun Carrien yliluonnolliset voimat muuttavat juhlapaikan ja sen ympäristön liekehtiväksi helvetiksi.
Arvioita.
"Turun Sanomien" Tapani Maskula kirjoitti "Carrien" uusintakierroksen yhteydessä 2005, ettei se ehkä ole Brian De Palman hienostunein elokuva, mutta sivaltaa tehokkaasti ankaria kasvatusmenetelmiä: ”Varmalla psykologisella vaistolla se osoittaa, miten syyllistävään seksuaalisuuteen liittyvät salailut ja syntisiksi leimaavat ennakkoluulot estävät ihmisen henkisen kypsymisen sekä hyväksymisen kehossa tapahtuviin luonnollisiin fyysisiin muutoksiin.” "Helsingin Sanomissa" 1993 Mikael Fränti kirjoitti Hitchcockin keinoihin ihastuneen De Palman yltävän "Carriessa" esikuvansa tasolle paremmin kuin missään muussa siihenastisessa elokuvassaan. Hän näki vaikutteita etenkin elokuvista "Mies joka tiesi liikaa, Marnie" ja "Psyko". Fränti kehui myös Sissy Spacekia, joka hänestä tekee Carrien hahmosta paljon sympaattisemman kuin King romaanissaan. ”Elokuva on kutkuttava kokonaisesitys amerikkalaisesta koulusta, sen sisäisestä hierarkiasta ja henkisestä kasvualustasta.”
Juupavaara

Juupavaara on Juupajoen Lylyssä sijaitseva vapaa-ajan keskus, joka sijaitsee Mänttä-Vilppulan ja Oriveden puolivälissä kantatie 58 varrella. Laskettelukeskuksen huippu on Pirkanmaan korkeimmalla kohdalla Venäläisvuorella.
Laskettelukeskus perustettiin vuonna 1989 nimellä Juupavaara Oy. Nykyisten omistajien hallinnassa keskus on ollut vuodesta 2004.
Laskettelukeskuksessa on viisi rinnettä ja kolme hissiä. Rinteiden korkeusero on 122 m ja niiden pituus on noin 950 metriä. Rinteet sopivat niin vasta-alkajille kuin laskettelua kauemmin harrastaneille. 
Lisäksi Juupavaaran laskettelukeskuksesta löytyy ravintola, matkailuajoneuvopaikkoja, moottorikelkka, rinnelaavu sekä pulkkailupaikka Laskettelutoiminta loppui keväällä 2018, ravintolatoiminta ja matkailuvaunu-alueen toiminta jatkuvat.
John Densmore

John Paul Densmore (s. 1. joulukuuta 1944 Los Angeles, Kalifornia, Yhdysvallat) on yhdysvaltalainen rumpali, lauluntekijä ja näyttelijä. Hän oli The Doors -yhtyeen rumpali vuosina 1965–1973. Densmoren vankka jazztausta oli yksi tärkeimmistä The Doorsin omintakeiseen soundiin vaikuttaneista tekijöistä.
Elämäkerta.
Kalifornialainen Densmore kävi Santa Monica City Collegea ja Kalifornian osavaltionyliopistoa Northridgessä. Hän liittyi The Doorsiin rumpaliksi 1965 ja soitti yhtyeessä sen hajoamiseen 1973 saakka. Sen jälkeen hän soitti The Doors -kitaristi Robby Kriegerin kanssa yhtyeessä nimeltä The Butts Band, joka julkaisi kaksi albumia ennen kuin lopetti vuonna 1975.
Densmore jätti rockmusiikin 1980-luvulla. Hän esiintyi kaksi vuotta Yhdysvalloissa Bess Snyderin tanssiryhmän kanssa. Hän kirjoitti näytelmän "Skins" ja esiintyi 1980-luvulla näyttämöllä. Densmore sai vuonna 1985 teatterimusiikistaan LA Weekly Theater Award -palkinnon. Hän on näytellyt myös televisiosarjoissa ja elokuvissa ja toimi Oliver Stonen "The Doors" -elokuvan (1991) teknisenä neuvonantajana.
Densmoren yhtye Tribaljazz julkaisi albumin vuonna 2006. Densmore kävi 2000-luvulla oikeusriitoja The Doorsin muiden jäsenten Ray Manzarekin ja Robby Kriegerin kanssa The Doorsin nimen käyttämisestä näiden kiertueella ja esti myös The Doorsin musiikin käyttämisen Cadillacin mainoksissa.
Densmore on nimetty The Doorsin jäsenenä Rock and Roll Hall of Fameen.
Tauvo

Tauvo on kylä Siikajoen kunnassa Perämeren rannalla. Kalastus- ja maatalousvaltainen kylä sijaitsee Tauvonniemellä Raahen pohjoispuolella noin kymmenen kilometriä Siikajoenkylältä länteen.
Perämeren rannikolla sijaitsevat Tauvon kalasatama, lintuasema sekä Tauvon majakka. Kylä on myös tunnettu laajoista hiekkarannoistaan.
Tauvo oli vielä 1800-luvulla saari. Tauvossa on ollut venevalkamatyyppinen satama-alue jo 1800-luvulla, nykyinen satama on valmistunut 1971. Vuonna 1965 kylään perustettiin Tauvon lintuasema, joka on toiminut osana Oulun yliopiston Perämeren tutkimusasemaa. Lintuaseman pääpaino on ollut lintujen tarkkailussa ja rengastuksessa. Tauvo on merkittävä paikka pesimä- että muuttoaikana ja se on luokiteltu lintuvesiensuojeluohjelmassa kansainvälisesti arvokkaaksi lintuvesialueeksi. 
Tauvossa oli aikaisemmin tuulivoimapuisto Tauvo 1 ja Tauvo 2 -tuulivoimalat, jotka valmistuivat 1997. Voimaloiden yhteenlaskettu vuosituotanto oli parhaimmillaan 2 600 megawattituntia. Tuulivoimaloiden tekniikkaa oli kuitenkin haastava ylläpitää eikä niiden energiatuotto vastannut nykyisten voimaloiden tuottoa, joten ne purettiin 20v rakentamisen jälkeen. 2009 lähtien Tauvon läheisille merialueille on suunnitteltu tuulivoimalapuistoa.
Tauvon uimaranta ja pienvenesatama.
Tauvossa on hiekkaranta joka muuttuu hiekkadyyneiksi mantereelle päin mennessä. Tämä ranta on sekä Siikajokilaisten että Raahelaisten suosima kohde. Rannalta löytyy pukukoppeja, esteetön vessa, lentopalloverkko, rannalle vievä puujalkakäytävä sekä kesäisin palveleva kioski. Lisäpalveluina on lastauslaituri, vesipiste, sähköpiste, kalastajien varastoja, kaksi sekajäteastiaa ja paristonkeräys, nuotiopaikka, ilmoitustaulu, pelastustikkaat ja sammutin. Uimarannalla on nuotiopaikka, roskis ja wc. Uimarannan viereen on 2010-luvulta tehty myös mökkialue. Alueelta on mahdollista vuokrata vene- ja asuntoautopaikkoja. 
Ranta on hyvin loivaa ja vesi on pitkään matalaa. Tämän ansiosta rantavesi on lämmintä ja turvallista lapsille. Rannan hiekkapohja on miellyttävän hiekkainen, mutta pohjassa on satunnaisia kiviä joihin helposti loukkaa itsensä. Syvempään veteen päästäkseen pitää kahlata kymmeniä metrejä. 
Kauempana rannasta taas on aaltoja jotka soveltuvat surffaamiseen tuulisella säällä.
Miinanraivaaja Ajonpää

Miinanraivaaja Ajonpää oli Suomen merivoimien miinanraivaaja.
Valmistus.
Alus rakennettiin Tanskassa 1941–1942 ja otettiin palvelukseen 1942.
Palvelus.
Alus osallistui magneettiraivauskalustolla varustettuna sodan jälkeiseen miinanraivaukseen, minkä jälkeen se oli Miinakoeaseman koealuksena. Se poistettiin palveluksesta 1960 ja myytiin turkulaiselle yritykselle. 
Nykyisin "Ajonpää" on helsinkiläisen perheen omistuksessa. Sen sisustus on uusittu ja koko runko vahvistettu ulkopuolelta lujitemuovilla.
Miinanraivaaja Kallanpää

Raivaaja Kallanpää oli Suomen merivoimien miinanraivaaja.
Valmistus.
Alus rakennettiin Tanskassa 1941–1942 ja otettiin palvelukseen 1942.
Palvelus.
Alus osallistui sodan jälkeiseen miinanraivaukseen, minkä jälkeen se sijoitettiin Turun laivastoasemalle sukeltajien emälaivaksi. Sisaralus "Ajonpään" poistuttua palveluksesta alus sijoitettiin 1960 Miinakoeaseman koealukseksi, kunnes se poistettiin palveluksesta 1962. Alus myytiin siviilikäyttöön Turkuun.
Steps

Steps oli brittiläinen popyhtye, jolla oli vuosina 1998–2001 katkeamaton putki Britannian listan viiden kärkeen yltäneitä kappaleita. Stepsin albumeita myytiin vuosina 1997–2001 yli 15 miljoonaa kappaletta, ja singlejä myytiin kymmenen miljoonaa. Yhtyeen suurimpia menestyskappaleita olivat muun muassa Bee Gees -cover "Tragedy", "One For Sorrow", "You´ll Be Sorry" ja "Deeper Shade of Blue".
Yhtye julkaisi ensimmäisen singlensä "5, 6, 7, 8" kesällä 1997. Single on ainoa yhtyeen julkaisu, joka ei noussut Britannian kymmenen kärkeen, mutta se pysyi listalla yli puoli vuotta ja myi sijasta #14 huolimatta hyvin. Muualla Euroopassa kappaleesta tuli suuri hitti ja nousi jopa Australiassa ja Filippiineillä listaykköseksi asti. Yhdysvalloissa yhtye muistetaan lähinnä hitistä "Deeper Shade Of Blue", vaikka albumeista kaksi "Step one" ja "Buzz" saavuttivat kultalevyn.
Britanniassa debyyttilevy "Step one" saavutti valtavaa suosiota, ja sitä myytiin yli 2 400 000 kappaletta.
Toinen albumi "Steptacular" debytoi listan kärkisijalla, ja sitä myytiin vuoden 1999 loppuun mennessä yli 1 600 000 kappaletta. Kolmas albumi "Buzz" sijoittui albumilistan neljänneksi, ja sitä myytiin 600 000 kappaletta. 
Yhtyeen hajottua Claire Richards ja Ian H Watkins perustivat duon H &amp; Claire, joka jäi kuitenkin lyhytikäiseksi. Myös Lisa Scott-Lee yritti soolouraa, mutta ei saavuttanut suurta menestystä edes kotimaassaan Britanniassa. Ian H Watkins osallistui vuoden 2007 Britannian Celebrity Big brotheriin sijoittuen neljänneksi. Samoihin aikoihin Ian paljasti olevansa homoseksuaali. Hänellä on myös epäilty olleen suhde Stepsin menetyksen aikaan mm. Westlifen managerina toimineen Louis Walshin kanssa.
Yhtyeen levyjen tuottajana ja kappaleiden kirjoittajana toimi mm. Kylie Minoguen , Dead or Aliven ja Jason Donovanin menestyksen takana ollut Idols-tuomari Pete Waterman.
Julkaisut.
Albumit.
Käytetyt koodit: UK- Yhdistynyt kuningaskunta, AUS- Australia, NED- Alankomaat, GER- Saksa, BEL- Belgia, PHI- Filippiinit, USA- Yhdysvallat LEB- Libanon
Strange Days

Strange Days on yhdysvaltalaisen rockyhtyeen The Doorsin vuoden 7. lokakuuta 1967 julkaisema toinen studioalbumi. Aiemmin samana vuonna oli julkaistu yhtyeen esikoisalbumi "The Doors", joka nosti yhtyeen pinnalle. "Strange Days" auttoi yhtyettä nousemaan jopa suurempaan maineeseen. ”Love Me Two Times” nousi albumilla hitiksi, ”People Are Strange” sekä nimikappale nousivat klassikoiksi.
Nauhoitus.
"Strange Days" nauhoitettiin kiertueiden välissä toukokuun ja elokuun välillä 1967 Sunset Sound Recordersilla Hollywoodissa. Samaa studiota käytettiin The Doorsin esikoisalbumin nauhoituksessa. Tuottaja Paul A. Rothchild ja äänisuunnittelija Bruce Botnick käyttivät 8-raitanauhuria. Pidennetyt sessiot antoivat yhtyeen kokeilla studiossa ja muuntaa soundiaan erikoisilla soittimilla ja musiikin käsittelyllä. Botnickin mukaan The Doors sai tähän inspiraatiota The Beatlesin "Sgt. Pepper’s Lonely Hearts Club Band" -albumilta sen jälkeen, kun he olivat kuunnelleet albumin ja hullaantuneet kuulemastaan. Botnick sanoi, että seuraten The Beatlesin esimerkkiä The Doors oli päättäväinen kokeilemaan uusia nauhoitustekniikoita.
Paul Beaverin kanssa kehitetty nimikappale on yksi ensimmäisistä rockkappaleista, joissa käytetään Moog-syntetisaattoria. Morrisonin runossa ”Horse Latitudes” Botnick käytti nauhurin kohinaa ja muutti sen nopeutta kelaamalla nauhuria kädellä, jolloin sen ääni kuulosti aivan tuulelta. Samalla yhtyeen jäsenet soittivat eri soittimia erikoisin tavoin. Yhtye käytti myös konkreettisen musiikin tekniikoita albumilla.
Kappaleet.
A-puoli
B-puoli
Vuoden 2007 uusintapainoksen bonuskappaleet
Marjaniemen siirtolapuutarha

Marjaniemen siirtolapuutarha on siirtolapuutarha Helsingin Vartiokylän kaupunginosassa Itäkeskuksen osa-alueella Roihuvuoren itäpuolella. Palstoja on 320 kappaletta. Ensimmäiset vuokrasopimukset ovat vuodelta 1943. Marjaniemen siirtolapuutarhayhdistys ry. perustettiin 24. huhtikuuta 1946. 
Alueen käytävät ovat avointa puistoaluetta kaikille toukokuusta syyskuun loppuun, mutta tontit ovat yksityisaluetta ja niillä olevat kasvit yksityisomaisuutta. 
Sisäänkäynnit.
Sisäänkäyntejä alueelle on neljä, joista pääportti on näkövammaisten Iiris-keskuksen vieressä osoitteessa Virvakuja 6. Toinen osoitteellinen sisäänkäynti on Siltaportin kautta osoitteessa Tulisuontien 10. Lisäksi on vielä kaksi sisäänkäyntiä ulkopuolisten puistoalueiden kautta.
Palstat.
Aluetta hallinnoiva yhdistys vuokraa palstat jäsenilleen. Vuokrasopimuksen voi tehdä vain Helsingissä vakituisesti asuva henkilö. Palstoista maksetaan vuosittainen maanvuokra Helsingin kaupungille sekä lisäksi jäsen- ja muita hoitomaksuja yhdistykselle.
Tapahtumia.
Yhdistys järjestää kasvukauden aikana yleisölle avoimia tapahtumia, kuten juhannustapahtuma lastenkokkoineen sekä sadonkorjuujuhla.
Alueella on julkinen, kertalämmitteinen sauna, joka lämmitetään koko kasvukauden ajan lauantaisin ja keskikesällä myös keskiviikkoisin. Lisäksi sunnuntaisin alueella on avoinna kaikelle yleisölle kerhotalon kioski terasseineen. 
Tunnettuja henkilöitä.
Tunnetuin alueen siirtolapuutarhalainen on entinen Suomen presidentti Tarja Halonen.
Ylitornion rata

Ylitornion rata eli Övertorneåbanan sekä Tornedalsbanan oli Ruotsin rataverkkoon kuulunut rataosuus, joka erkani entisestä Haaparannan radasta Karungin rautatieasemalla Haaparannan pohjoispuolella. Rataosuus valmistui vuonna 1914, vuotta aiemmin kuin Karungin ja Haaparannan välinen rataosuus. Rataosan pituus oli noin 47 kilometriä, ja sen päätepiste sijaitsi Ruotsin Ylitornion keskustaajamassa Matarengissä.
Henkilöliikenne radalla päättyi vuonna 1984. Tätä seurasi tavaraliikenteen lakkauttaminen kesäkuun 1986 alussa ja lopulta radan purkaminen vuonna 1992. Purkamistöiden yhteydessä rautatien sillat jätettiin kuitenkin paikoilleen.
Nykyään vanhaa ratapohjaa pitkin menee talvisin ulkoilu- ja kelkkareitti. Karungin rautatieaseman pohjoispuolella myös Torniojokilaakson maantie, Riksväg 99, on siirretty noin kahden kilometrin matkalta vanhalle ratapohjalle, kun maantie siirrettiin pois Karungin kylän keskustasta.
Hudsonin piirikunta

Hudsonin piirikunta () on Yhdysvaltojen New Jerseyn osavaltiossa sijaitseva piirikunta. Se kuuluu New Yorkin metropolialueeseen ja sen hallintokeskus on Jersey City. Piirikunta on perustettu 1840. Hudsonin piirikunta on ollut monille maahanmuuttajille portti Yhdysvaltoihin. Piirikunnan rannikon vieressä sijaitsevat Ellis Island ja Liberty Island, jotka ovat Hudsonin piirikunnan vesialueiden sisällä.
Maantiede.
Hudsonin piirikunta on pinta-alaltaan pienin ja asukastiheydeltään suurin New Jerseyn 21 piirikunnasta. Asukasluku oli vuoden 2010 väestönlaskennan mukaan 634 266. Yhdysvaltain väestönlaskentaviraston mukaan piirikunnan pinta-ala on 162 km², josta 121 km² on maata ja 41 km² (25,21 %) on vettä. Asukastiheys on 3 915/km².
Piirikunnan topografian merkittävin piirre on vuoriharjanne, joka nousee jyrkästi Hudson-joen länsirannasta piirikunnan pohjoisosassa. Harjanne on Palisades-vuoriston eteläinen jatke. Piirikunnan eteläosan niemimaa on tasaista rannikkoa. Länsiosat Passaic- ja Hackensack-jokien välissä ovat suurimmaksi osaksi tulvamaata. Korkein kohta on 79 metriä merenpinnasta vuoriharjanteen kahdessa eri kohdassa, toinen Guttenbergissä ja toinen West New Yorkissa.
Peugeot 307

Peugeot 307 on Peugeot’n vuosina 2001–2009 valmistama alemman keskiluokan henkilöautomalli, joka korvasi edeltäneen Peugeot 306:n. Mallin seuraajiksi tulivat Peugeot 308 ja 408. Autourheilua varten Peugeot 307 valmistettiin Britannian vakioautosarjaan malli, jonka suunnitteli Formula 1 -sarjassa työskennellyt insinööri Sergio Rinland vuonna 2003.. Vuonna 2004 rallin maailmanmestaruussarjaan valmistettiin Peugeot 307 WRC. 
Vuoden 2001 Euro NCAP -kolaritestistä Peugeot 307 sai tulokseksi neljä tähteä viidestä. Erikseen vuonna 2003 testattu 307 CC ansaitsi sekin neljä tähteä.
Peugeot 307 esiteltiin alun perin kolmi- ja viisiovisina hatchback-korimalleina. Vuonna 2002 mallistoa täydennettiin farmarikorisella SW:llä, jonka sai halutessaan seitsemänpaikkaisena. Seuraavana vuonna markkinoille tuli kokoontaittuvalla kovakatolla varustettu avomalli 307 CC. Vuonna 2004 esiteltyä neliovista sedania ei tuotu Suomeen eikä suurimpaan osaan Euroopasta.
Kesällä 2005 Peugeot 307 -mallisto uudistui. Kasvojenkohotuksessa keulan ilmettä muutettiin 407-mallin tyyliseksi uusilla ajovaloilla, puskurilla ja suuremmalla etusäleiköllä.
Hatchback- ja farmarimallien valmistus päättyi Euroopassa vuonna 2008 korvaavan Peugeot 308:n tultua markkinoille, mutta 307 CC avomalli pysyi tuotannossa vielä seuraavaan vuoteen saakka. Koska Peugeot 308:sta ei tullut saataville sedan-mallia, tuli sedan-korisen 307:n korvaajaksi muun muassa Kiinassa ja Etelä-Amerikassa Peugeot 408. Sitä ei kuitenkaan tuoda lainkaan Länsi-Eurooppaan.
Padovan yliopisto

Padovan yliopisto () on Italian Padovassa sijaitseva yliopisto, joka mainitaan kirjallisissa lähteissä vuonna 1222. Yliopisto lienee kuitenkin perustettu jo aiemmin, kun joukko opettajia ja opiskelijoita jätti Bolognan yliopiston. Siten se on Italian toiseksi vanhin ja yksi koko Euroopan vanhimmista yliopistoista. Vuonna 2007 yliopistossa oli 66 000 opiskelijaa.
Maailman viidensadan huippuyliopiston Shanghai-yliopistovertailussa Padovan yliopisto ylsi vuonna 2016 sijaluvulle 151–200 ja oli vertailussa Italian paras tai toiseksi paras yliopisto Rooman Sapienza-yliopiston ohella. THE-yliopistorankingissa 2017 yliopisto ylsi sijaluokkaan 301–350.
Historiaa.
Yliopiston perustivat vuonna 1222 Bolognan yliopistosta lähteneet opettajat ja opiskelijat, jotka kaipasivat laajempaa akateemista vapautta. Nikolaus Kopernikus opiskeli Padovassa lääketiedettä vuosina 1501–1503; Galileo Galilei opetti yliopistossa fysiikkaa liki sata vuotta myöhemmin.
Tiedekunnat.
Yliopistossa on 13 tiedekuntaa:
Fabrizio Faniello

Fabrizio Faniello (s. 27. huhtikuuta 1981) on maltalainen poplaulaja. Hän on edustanut maataan Eurovision laulukilpailussa kahdesti: vuonna 2001 hän sijoittui kappaleen ”Another Summer Night” kanssa yhdeksänneksi, mutta vuonna 2006 kappale ”I Do” jäi kilpailun finaalin jumbosijalle. Huonosta tuloksesta huolimatta Faniello ei ole luovuttanut ja on jopa sanonut, että voisi työstää seuraavaa levyään Suomessa. Faniello on osallistunut Maltan euroviisukarsintoihin useita muitakin kertoja.
Faniello on julkaissut kolme studioalbumia, joilta on julkaistu kymmenen singleä. Ruotsissa hän pääsi singlellään "I’m In Love (The Whistle Hit)" listojen kärkisijoille. Myöhemmin vihellyskappaleelle on tullut toinen osa, "Tell Me". Euroviisujen karsintoihin Faniello on osallistunut Maltassa seitsemän kertaa.
Fabriziolla on kaksi nuorempaa sisarusta, Claudia ja Mirianna. Claudia on myös laulaja.
Fabriziolla on Maltan Bugibbassa oma baari, jonka nimi on Fabrizio’s lounge.
Pyhärukoukset

Pyhärukoukset on seuratilaisuus, joita pidettiin alkujaan vain kodeissa, sekä myöhemmin rukoushuoneilla. Pyhärukouksissa puhujana toimii joko maallikkosaarnaaja tai pappi. Pyhärukoukset alkavat yleensä laululla, minkä jälkeen on rukous, Raamatun lukua ja sen tulkintaa. Pyhärukouksiin on liittynyt myös keskustelua, mitä nykyään enää harvemmin on. Pyhärukouksissa on luettu Raamatun lisäksi postillaa sekä erilaisia hartauskirjoja.
Pyhärukousperinne on edelleen voimissaan lestadiolaisessa herätysliikkeessä muun muassa Ylimuoniossa. Pyhärukouksia pidetään vielä Muoniossakin, tosin enää vain seurakuntakodilla. Pyhärukouksia pidetään myös Ruotsin Lapissa. 
Historia.
Muoniossa säilyneen perimätiedon mukaan Muoniossa on ollut "lukijakristittyjä", jotka ovat pitäneet rukouksia 1700-luvulta Muonion kirkonkylällä. Pyhärukousperinne ei kuitenkaan ole jatkunut yhtäjaksoisena, vaan se on sisältänyt pitkiäkin aukkoja. Rovastintarkastuspöytäkirja 1837 toteaa vanhan kirkollisesti hyväksytyn tavan jatkumisen.
Pyhärukouksista on käytetty rinnakkain myös muita nimityksiä. Näitä ovat olleet kylärukoukset ja rukoukset. Huomattavaa on, että kaikissa muodoissa esiintyy sana rukous. Tämä lienee osoitus siitä, miten tärkeä asema rukoukselle on lestadiolaisessa herätyksessä annettu.
Waiting for the Sun

Waiting for the Sun on yhdysvaltalaisen rockyhtye The Doorsin heinäkuussa 1968 julkaisema studioalbumi. Se on ainoa The Doorsin levy, joka nousi Yhdysvaltain listaykköseksi.
Levyllä on mukana Jim Morrisonin kirjoittaman ”The Celebration of Lizardin” sanoitus. Nimikappale ”Waiting for the Sun” jätettiin pois tältä albumilta, mutta se julkaistiin myöhemmin albumilla "Morrison Hotel".
Albumin tunnetuimpia kappaleita lienevät Yhdysvaltojen singlelistan ykkössijan saavuttanut ”Hello, I Love You” ja Vietnamin sotaa kritisoiva ”The Unknown Soldier”. Kummastakin kappaleesta julkaistiin promovideot televisioon.
Kappaleet.
A-puoli
B-puoli
Ollikkala

Ollikkala on Salon kaupunginosa kantatien 52 molemmin puolin, rajoittuen Uskelanjokeen ja seututiehen 110, Uhrilähteenkatuun, Halikon rajaan tullen tonttien reunoja pitkin takaisin Uskelanjokeen. Ollikkalassa sijaitsee runsaasti omakoti-, kerros- ja rivitaloja. Kun puhutaan Ollikkalan kaupunginosasta, puhutaan helposti Ylä-Ollikkalasta ja Ala-Ollikkalasta, joiden rajana on kantatie 52. Ollikkalaan on rakennettu erikokoisia halleja, jotka on vuokrattu kauppapaikoiksi. Ollikkalassa on pääosa Salon kaupungin vuokra-asunnoista.
Palvelut.
Ollikkalassa sijaitsee koulu, päiväkoti, Salon paloasema, ruokakauppa, pub ja grilli.
Historiaa.
Ollikkalan kaupunginosa on ollut suurimmaksi osaksi peltoa, mutta siellä on sijainnut esimerkiksi tiilitehdas ja vanutehdas. Alueen rakennustyöt aloitettiin 1970-luvulla, jonka jälkeen alueelle nousi nopeassa tahdissa elementtikerrostaloja Saloran tehtaiden tulemisen myötä ja myös Nokian nousukaudella.
Luettelo maailman suurimmista järvistä

Tämä on luettelo järvistä, joiden pinta-ala on yli 2 000 neliökilometriä. Tämä luettelo ei sisällä tekojärviä tai laguuneja.
Joidenkin järvien pinta-ala voi vaihdella huomattavasti ajan myötä joko kausittain tai vuosittain. Tämä pätee erityisesti suolajärviin kuivilla ilmastoalueilla.
Antti Leinonen

Antti Olavi Leinonen (s. 8. elokuuta 1951 Kajaani) on suomalainen karhuun ja ahmaan erikoistunut luontovalokuvaaja ja -kirjailija. Hän aloitti luontokuvauksen vuonna 1970. Aluksi kuvauksen kohteina olivat lähinnä Oulujärvi ja linnut, mutta 1980-luvulla hänen kuvauksensa laajeni käsittämään alkuperäisen kainuulaisen metsäluonnon. Hänet tunnetaan erityisesti suurpetojen kuvaajana ja puolustajana. Hän on ainoa, joka on voittanut Vuoden luontokuva -palkinnon kolme kertaa: vuonna 1990 kuvalla "Karhu", vuonna 1998 kuvalla "Ahman maa" ja vuonna 2015 kuvalla "Äiti oota". WWF valitsi hänen kirjansa "Ahman kintereillä" Vuoden luontokirjaksi 2012. Palkinnon myönsi presidentti Tarja Halonen.
Leinonen on 13 palkinnollaan menestynein suomalaiskuvaaja maailman suurimmassa luontokuvakilpailussa BBC Wildlife.
Leinonen on asunut Kuhmossa vuodesta 1986. Hänellä on kolme lasta, jotka ovat syntyneet vuosina 1977, 1989 ja 1990. Leinoselle myönnettiin taiteilijaeläke vuonna 2014. Leinosen puoliso on kuvataiteilija Maija Penna, joka on julkaissut mm. runoteoksen Siksi uunilintu laulaa.
Ottorino Volonterio

Ottorino Volonterio (7. joulukuuta 1917 – 10. maaliskuuta 2003) oli sveitsiläinen Formula 1 -kuljettaja. Hän osallistui kolmeen MM-sarjan Grand Prix -kilpailuun, mutta ei saavuttanut yhtään pistettä. Parhaimmillaan Volonterio oli yhdestoista. Lisäksi hän osallistui useisiin MM-sarjan ulkopuolisiin GP-kilpailuihin.
VIP

VIP (, ) on termi, jolla tarkoitetaan henkilöä, jota kohdellaan asemansa perusteella paremmin kuin muita. VIP-henkilöitä ovat muun muassa poliitikot, valtionpäämiehet tai filmitähdet. VIP-statuksen voi ostaa rahalla esimerkiksi ravintoloissa, lentokentillä, konserteissa ja muissa tapahtumissa.
VIP-henkilöiden etuihin kuuluu usein pääsy paikkoihin, joista tavalliset henkilöt on rajattu ulos. Etuja voivat olla myös maksuttomat tarjoilut ja palvelut.
Ageo

Ageo () on Japanin kaupunki Honshūn saarella Kantōn alueella Saitaman prefektuurissa. Se sijaitsee prefektuurin itäosassa Saitaman ja Tokion pohjoispuolella. Ageossa on 228 211 asukasta (vuonna 2017), ja sen pinta-ala on 45,51 neliökilometriä.
Edo-kaudella 1600–1800-luvuilla Ageo kehittyi Nakasendō-tien varren postiasemana ("shukuba"). Meiji-kaudella alueelle syntyi kehruu-, myöhemmin kone-, metallitarvike- ja elintarviketeollisuutta. Vuonna 1955 Ageoon liitettiin viisi ympäristön kuntaa, ja vuonna 1958 sille myönnettiin kaupunkioikeudet. Silloin siellä oli noin 37 000 asukasta. Kaupunki on kasvanut voimakkaasti Saitaman ja Tokion asuinlähiönä osana Suur-Tokion metropolialuetta. Ageota palvelevat JR Higashi-Nihonin Takasaki-linja ja Saitama shintoshikōtsūn Ina-linja eli ”New Shuttle”. Luotijunayhteys Tōhoku Shinkansen kulkee Ageon läpi, mutta sillä ei ole kaupungissa asemaa.
Väestönkehitys.
Ageon väestö on ollut nousussa jo ainakin vuodesta 1995. Kuitenkin, vuotta 2020 lukuun ottamatta, väestönkasvu on ollut heikentymässä.
Muhammad Faris

Muhammad Ahmad Faris (; 26. toukokuuta 1951 – 19. huhtikuuta 2024) oli ensimmäinen syyrialainen avaruuslentäjä ja toinen arabikosmonautti.
Faris syntyi Halabissa Syyriassa. Hän toimi lentäjänä Syyrian ilmavoimissa. Kun hänet valittiin koulutettavaksi kosmonautiksi 30. syyskuuta 1985, hän oli sotilasarvoltaan eversti. 
Faris lensi heinäkuussa 1987 Sojuz TM-3 -lennolla noin kahdeksan vuorokautta avaruudessa. Lennon jälkeen hän palasi asevoimien palvelukseen ja asui Aleppossa.
Syyrian sisällissodan aikana elokuussa 2012 Faris loikkasi kotimaastaan Turkkiin ilmaisten tukensa Bašar al-Assadin hallintoa vastaan taistelevalle Vapaan Syyrian armeijalle.
Faris oli naimisissa ja perheessä oli kolme lasta.
Charles Berlitz

 
Charles Frambach Berlitz (20. marraskuuta 1914 – 18. joulukuuta 2003) oli yhdysvaltalainen kielitieteilijä, kielten opettaja ja kirjailija. Suurelle yleisölle hän on tullut tutuksi Atlantista ja Bermudan kolmiota käsittelevistä kirjoistaan. Charles Berlitz puhui 32 eri kieltä.
Elämä.
Berlitz syntyi New Yorkissa. Hänen isoisänsä oli Maximilien Berlitz, Berlitzin kielikoulun perustaja, jossa Charles työskenteli lukion luokkien välillä. Kustannusyhtiö jonka varatoimistusjohtaja hän oli, myi muun muassa turisteille tarkoitettuja fraasikirjoja ja taskusanakirjoja. Hän oli myös mukana kehittämässä kielikasetteja ja -levyjä. Hän jätti yrityksen 1960-luvun lopulla, myytyään sen kustannusyhtiö Crowell, Collier &amp; Macmillanille. 
Berlitz valmistui Yalen yliopistosta. Hän vietti 13 vuotta Yhdysvaltain maavoimien aktiivipalveluksessa, josta suurin osa tiedustelussa. Vuonna 1950 hän meni naimisiin Valerie Searyn kanssa. Berlitz kuoli 89-vuotiaana Tamaracissa, Floridassa.
Palkinnot.
Charles Berlitz on listattu "People's Almanac-kirjasarjan" maailman viidentoista huomattavimman lingvistin joukkoon. Berlitz palkittiin Dag Hammarskjöldin kansainvälisellä tietokirjallisuuspalkinnolla 1976 hänen kirjastaan "Bermudan kolmio" (1974), joka myi yli 20 miljoonaa kappaletta. Kirja toi esille outoja ja tavanomaisia selityksiä Bermudan kolmiossa tapahtuneille laivojen ja lentokoneiden katoamisille. 
Elokuvia.
Seuraavista Berlitzin kirjoista on tehty elokuva:
Formula 1 -kausi 1993

Formula 1 -kausi 1993 alkoi Etelä-Afrikan osakilpailulla 14.3. ja päättyi Australiaan 7.11. Kuljettajien mestaruuden vei Alain Prost ja valmistajien Williams-Renault.
Kauden yhteenveto.
Williams jatkoi kaudella 1993 F1-sarjan dominoimista. Muun muassa aktiivijousituksella varustettu ajokki oli lähes lyömätön. Alain Prost palasi Formula ykkösiin vuoden tauon jälkeen. Prost voitti seitsemän kilpailua kuudestatoista ja lähti kolmetoista kertaa paalupaikalta, saavuttaen uransa neljännen maailmanmestaruuden. Hänen arkkivihollisensa Ayrton Senna ajoi tasaisen vahvasti McLarenin heikolla ajokilla sijoittuen MM-sarjassa toiseksi. Damon Hill otti uransa ensimmäisen voiton kaudella ja sai kunnian ajaa niin kutsuttua nolla-autoa, koska hallitseva mestari Nigel Mansell ei jatkanut uraansa Formula 1:ssä.
Sennan tallitoverin, Michael Andrettin vauhti ei ollut toivotulla tasolla, joten McLaren korvasi yhdysvaltalaisen kuljettajansa suomalaisella Mika Häkkisellä.
Ferrari jatkoi epätoivoista taisteluaan, ja Ligier sai puolestaan nauttia hetkellisestä noususta kolmella palkintosijallaan. Formulakisoja eniten kolunnut Riccardo Patrese päätti kilpailemisen kauden jälkeen.
Kauden päättäneessä Australian GP:ssa Ayrton Senna juhli viimeistä kertaa urallaan voittoa ja ajoi myös viimeisen kerran kilpailussa maaliin.
Robert III (Skotlanti)

Robert III (John Stewart) ; (n. 1337 – 4. huhtikuuta 1406 Rothesayn linna, Isle of Bute, Skotlannin kuningaskunta) oli Skotlannin kuningas vuosina 1390–1406. 
Hän oli myös Skotlannin ylin asiainhoitaja (High Steward of Scotland) vuosina 1371–1390 ja hänellä oli Athollin jaarlin (1367–1390) ja Carrickin jaarlin (1368–1390) arvonimet.
Suku.
Robert III eli John Stewart, Carrickin jaarli oli kuningas Robert II:n ja kuningatar Elisabeth Mure of Rowallanin (1324–1355) vanhin poika. He olivat menneet liittoon vuonna 1336, joka oli solmittu perinteisin menoin. John Stewart laillistettiin aviolapseksi vanhempiensa kirkollisella avioliitolla 1349 ja paavi Klemens VI:n myöntämällä erivapaudella vuonna 1347.
Kuningas.
Hänestä tuli kuningas 53-vuotiaana isänsä kuoltua vuonna 1390. Hänet kruunattiin 14. elokuuta 1390. Nimen muutos Johnista Robertiksi johtui muun muassa siitä, että John-nimen katsottiin tuovan huonoa onnea hallitsijalle kovaonnisen kuningas John Balliolin tähden. Robert III vammautui pysyvästi vuonna 1388 hevosen potkusta eikä pystynyt itse hallitsemaan. Hänen hallintoaan hoiti nuorempi veli, Albanyn herttua Robert Stewart, ja kun Robert III yritti hallita itse, "vahva sorsi heikkoa ja koko valtakunta oli yksi varkaiden luola", erään kronikoitsijan mukaan.
Vuonna 1399 Skotlannin parlamentti tuomitsi hänen huonon hallintonsa ja nimitti hänen vanhemman poikansa Davidin, Rothesayn herttuan, hallitsemaan isänsä puolesta. Albanyn herttua vangitsiveljenpoikansa, ja David kuoli salaperäisissä olosuhteissa Falklandin palatsissa vuonna 1402. Ilmeisesti oman henkensä edestä peläten Robert III vetäytyi turvallisempaan paikkaan Rothesayn linnaan Buten saarelle. Nuorin poika, 11-vuotias kruununprinssi James lähetettiin turvaan Ranskaan maaliskuussa 1406. Hän kuoli pian kuultuaan, että englantilaiset merirosvot olivat vanginneet prinssin merellä. Tuskaisen tietoisena omista puutteistaan ​​hän oli huudahtanut: "Hautaa minut roskakasaan ja kirjoita: 'Tässä lepää pahin kuninkaista ja kurjin miehistä'."
Robert III kuoli noin 68-vuotiaana 4. huhtikuuta 1406. Hänet on haudattu Stewartien perustamaan Paisleyn luostariin.
Avioliitto ja jälkeläiset.
Robert III:n avioitui vuonna 1366/1367 Annabella Drummondin (n. 1350–1401) kanssa, joka oli John Drummond of Concraigin ja Mary Montifexin tytär. Annabellan äidinisä oli Sir William Montifex.
Heille syntyi seitsemän lasta:
Robert III:lla oli myös kaksi aviotonta lasta aiemmista suhteistaan:
Žugderdemidijn Gurragtša

Žugderdemidijn Gurragtša, joka vuonna 1997 vaihtoi nimekseen Gurragtša Sansar (s. 15. joulukuuta 1947 Rashant, Bulganin alue, Mongolia) on insinööri ja Mongolian ensimmäinen avaruuslentäjä. 
Gurragtša opiskeli Ulan Batorissa lento- ja avaruustekniikkaa. Hän jatkoi opintojaan vuoteen 1977 "Zukovskin sotilasakatemiassa". Hänet valittiin 1. maaliskuuta 1978 koulutettavaksi kosmonautiksi Interkosmos-ohjelmassa. Hän lensi avaruuteen 22. maaliskuuta 1981 Sojuz 39-avaruusaluksella Saljut 6-avaruusasemalle. Lento kesti noin kahdeksan vuorokautta. Paluu tapahtui 30. maaliskuuta 1981.
Gurragtša yleni kenraalimajuriksi Mongolian ilmavoimissa. Myöhemmin hän johti talousinstituuttia Ulan Batorissa. Vuonna 1997 kommunistisen hallinnon jälkeisen ajan mukaiseen tyyliin hän muutti nimensä mongolialaiseksi. Sansar tarkoittaa: "Avaruus". Vuodesta 2000 hän on toiminut maansa varusteluministerinä.
Gurragtša on avioliitossa, ja hänellä on yksi lapsi.
Arnaldo Méndez

Arnaldo Tamayo Méndez (s. 29. tammikuuta 1942 Guantánamo) on lentäjä ja ensimmäinen kuubalainen ja samalla Latinalaisen Amerikan ensimmäinen avaruuslentäjä.
Arnaldo Méndez on Kuuban ilmavoimien lentäjä. Hänet valittiin kansallisessa valintaprosessissa kosmonautiksi koulutettavaksi vuonna 1977. Hän aloitti koulutuksen Tähtikaupungissa 1. maaliskuuta 1978 osana Interkosmos-ohjelmassa. Hän lensi 18. syyskuuta 1980 Sojuz 38 -avaruusaluksella Saljut 6 -avaruusasemalle. Hän laskeutui 26. syyskuuta 1980.
Tamayo Méndez jatkoi ilmavoimissa ja päätyi Comites de Defensa de la Revolucionin johtajaksi.
Tamayo Méndez on naimisissa Maria Lobainan kanssa. Perheessä on kaksi poikaa: Orlando (s. 1968) ja Arnaldo (s. 1970).
Johannes Filoponos

Johannes Filoponos (tunnetaan myös nimillä "Joannes Filoponos" sekä "Johannes Aleksandrialainen") oli merkittävä 500-luvun kristitty filosofi, joka eli noin vuosina 490–570. Hänen teoksensa julistettiin pannaan 681, missä ne pysyivät seuraavat 600 vuotta.
Filoponos oli aikansa johtava fyysikko ja loi pohjaa modernille tieteelle, sen kriittiselle ajattelulle ja analyysille. Hän kritisoi Aristoteleen ja Platonin ajattelun virheitä mm. todistamalla heidän gravitaatioteoriansa ja oppinsa tyhjyyden mahdottomuudesta vääräksi. Kyseessä oli kappaleen putoamiskiihtyvyyden riippuvuus kappaleen tiheydestä. Liikelaiksi hän ehdotti hitauden periaatetta (impetusteoria), jonka vaikutuksesta kappaleet jatkavat liikettään.
Filoponos oli Aleksandrian filosofeja ja läheisesti yhteydessä Aleksandrian uusplatonilaiseen koulukuntaan. Nimen "kieliopintutkija" hän sai kieltä ja kirjallisuutta koskevista luennoistaan. Nimi "filoponos" ("uurastuksen rakastaja") puolestaan sai alkunsa hänen runsaasta tuotannostaan. Hän kirjoitti ainakin 40 filosofiaa tai teologiaa käsittelevää teosta. Hänen kynästään on peräisin varhaisin säilyt kuvaus astrolabista.
Noin vuoden 1200 paikkeilla Filoponoksen työt löydettiin uudelleen. Ne vaikuttivat mm. Bonaventuran, Gersonidesin, Jean Buridaniin, Nicole Oresmen ja Galileo Galilein ajatteluun.
DJ Ötzi

Gerhard "DJ Ötzi" Friedle (s. 7. tammikuuta 1971) on itävaltalainen DJ, viihdetaiteilija ja laulaja. Hän syntyi St. Johannin kaupungissa, Tirolin osavaltiossa. Syntymänsä jälkeen hänellä todettiin epilepsia. Hän aloitti näyttämöuransa harrastelijakaraokella. Nykyisin hän on kuitenkin Itävallassa suosittu musiikkiartisti.
Mats Hansson

Mats Hansson (3. maaliskuuta 1983 Sundsvall, Ruotsi) on ruotsalainen jääkiekkoilija, pelipaikaltaan puolustaja.
Hansson on ruotsalaisen Timrån kasvatti. Hän pelasi ensimmäiset ottelunsa Ruotsin pääsarjassa kaudella 2001–2002, jolloin hän pelasi kahdeksan ottelua. Hansson pelasi Timråssa viiden kauden ajan. Elitserienin runkosarjaotteluita hänelle kertyi yhteensä 168.
Timråsta Hansson siirtyi kaudeksi 2006–2007 SM-liigaseura KalPaan. Hansson pelasi KalPassa vain yhden kauden, sillä hän palasi takaisin Ruotsiin kesällä 2007. Hän teki toukokuussa sopimuksen Allsvenskanissa pelaavan Borås HC:n kanssa.
Hansson pelasi Boråsissa Allsvenskania viisi kautta 277 ottelua. Hän siirtyi kesällä 2012 vuoden sopimuksella Tanskan pääsarjan Aalborgiin.
Meriniitty

Meriniitty on Salon kaupunginosa keskustasta Halikonlahdelle päin. Alue rajoittuu rantarataan, Salonjokeen ja seututiehen 110.
Palvelut.
Kaupunginosassa on hotelli, kahvila, autoliikkeitä ja rautakauppa.
Historiaa.
Meriniityn kaupunginosa ollut alkuaan Joensuun kartanon omistamaa peltoa.
Alue kaavoitettiin teollisuusalueeksi, ja sinne on rakennettu suuri määrä teollisuushalleja. Alueen suurimpana työnantajana oli Nokian matkapuhelintehdas. Nykyisin alueella toimii enimmäkseen salolaisia pk-yrityksiä.
Greatest Hits (Vangelis)

Greatest Hits on Vangelisin kokoelma-albumi.
Kaikki kappaleet säveltänyt ja sovittanut Vangelis, paitsi CD2-6 Vangelis/Jon Anderson. Kappaleen esittää Jon Anderson.
CD 1
CD 2
Pulmankijärvi

Pulmankijärvi (, ) on järvi Suomen ja Norjan rajalla Pohjois-Lapissa. Se sijaitsee 10 kilometriä Suomen pohjoisimmasta kohdasta etelään.
Järven kokonaispinta-ala on 12,12 km², josta 9,47 km² on Suomen puolella Utsjoen kunnassa ja 2,65 km² Norjan puolella Tenon kunnassa. Järven suurin syvyys on 35 metriä.
Kasvillisuus ja eläimistö.
Suomen puolella Pulmankijärvi ympäristöineen on 1 623 hehtaarin laajuinen Natura 2000 -kohde. Meren läheisyys vaikuttaa alueen kasvi- ja eläinlajistoon. Tamariskikasveihin kuuluvaa pensaskanervaa kasvaa Suomessa ainoastaan Pulmankijärven alueella. Järven erikoisuuksiin kuuluu myös siellä elävä merikala kampela ("Platichthys flesus").
Pulmankijärven Natura-alueella tavattavia muita huomionarvoisia kasveja ovat nystypaju, velholehti, vuoriloikko ja valkokämmekkä. Niistä vuoriloikko on alueellisesti uhanalainen.
Burgasin kansainvälinen lentoasema

Burgasin kansainvälinen lentoasema (IATA: BOJ, ICAO: LBBG), bulgariaksi Летище Бургас) tunnetaan myös nimellä Sarafovo Airport, on Burgasin kaupungissa sijaitseva lentokenttä, noin 10 kilometriä kaupungin keskustasta Bulgariassa.
Lentokentällä on yksi, 3200 metriä pitkä kiitotie.
Ibb

Ibb (joskus myös Abb, ) on kaupunki Jemenissä, noin 120 km Mokkasta koilliseen; samannimisen hallintoalueen pääkaupunki. Vuonna 2004 siellä oli 212 992 asukasta.
Maantiede.
Ibb sijaitsee Jemenin lounaisosassa 2 050 metrin korkeudella Shamahivuoren juurella. Lähialueen korkeus merenpinnasta vaihtelee 1 200 ja 1 800 metrin välillä. Kaupunki itsessään on tunnettu perinteiseen jemeniläiseen tapaan rakennetuista vanhoista kerrostaloistaan ja lukuisista moskeijoistaan. Moskeijoita on yhteensä noin 60 ja kaupunkiin on rakennettu lähistön vuorilta sinne vettä kuljettava akvedukti. Akvedukti toimii edelleen nykyaikaisemman järjestelmän olemassaolosta huolimatta.
Historia.
Arabien myyteissä tarina Ibbin perustamisesta liitetään Raamatun tapahtumiin, mutta merkittävään asemaan alue nousi vasta 1000-luvulla sulayhidikuningatar Sayyidah Arwa siirrettyä pääkaupunkinsa läheiseen Jiblahiin. Aikanaan alue kuului dhu jibla-heimon alueisiin ja oli autonomisen emiirikunnan pääkaupunki aina Jemenin kuningaskunnan hallintouudistuksiin saakka 1940-luvulla. Vuonna 1911 kaupungin läpi oli tarkoitus vetää Taizin kaupunki Hodeidaan yhdistävä rautatie, mutta hanke ei lopulta toteutunut. Tieliikenteen kehittyminen teki ideasta sittemmin tarpeettoman. Vuonna 1982 kaupunkia hävitti maanjäristys. Jemeniläinen kapinallisliike huthit valtasivat kaupungin lokakuussa 2014.
Talous.
Ibb sijaitsee tuottoisan maatalousalueen keskellä ja sen souk on paikallisen kaupankäynnin keskus. Lähialueen maanviljelijät ja paimentolaiset saapuvat kaupunkiin myymään tuotteitaan. Paikallisiin maataloustuotteisiin kuuluvat esimerkiksi vehnä, ohra, hirssi, kahvi, kasvikset, hedelmät ja khat. Paimentolaiset kasvattavat lampaita. Kaupungissa harjoitetaan lisäksi joitakin käsityöläisammatteja ja sillä on merkitystä myös pohjois-etelä suuntaisen Mokkan Taizin kaupunkiin yhdistävän maantien varrella.
Väestö.
Vuoden 2004 väestönlaskennan mukaan Ibbissä oli yhteensä 212 992 asukasta. Väestön valtaosa on uskonnoltaan sunnimuslimeja.